Imtella' Lulju 18, 2021 Rapport: Ruth Castillo Xahar eżatt 'il bogħod mill-festa liturġika ta' Santa Elena, il-bażilika Elenjana ta' Birkirkara inawgurat il-konservazzjoni u r-restawr ta' tmien pitturi fuq il-ġebla tal-koppla. Parti kbira mill-pitturi ta' Virginio Monti kienu fi stat ħażin – b'partijiet saħansitra mitlufa – l-aktar minħabba l-umdità u ilma tax-xita li daħal mill-koppla. Il-parroċċa ħadet ukoll ħsieb tirrestawra l-koppla minn barra biex tiżgura li ma ssirx aktar ħsara. Investiment ta' €162,000 – parti kbira minnhom fondi tal-Unjoni Ewropea – issarrfu fil-konservazzjoni u r-restawr tat-tmien pitturi fuq il-ġebla tal-koppla tal-Bażilika ta' Sant'Elena f'Birkirkara. Il-pitturi, li għandhom aktar minn mitt sena, huma xogħol l-artist Taljan Virginio Monti. Maż-żmien partijiet mill-pittura kienu bdew jintilfu minħabba l-elementi, partikularment l-umdità u l-ilma tant li r-restawratriċi, Valentina Lupo spjegat li l-pittura kienet fi stat avvanzat ta' deterjorazzjoni. Qalet li aktar minn 30% tagħha kienet bdiet tinqala' minn mal-ħajt u intilfet. Matul is-snin saru diversi interventi. L-ewwel wieħed sar mat-tletin sena wara li Monti kien lesta l-pitturi – u l-aħħar wieħed sar fis-snin tmenin. Ix-xogħol beda f'Awwissu ta' sentejn ilu u kien jinkludi fost oħrajn intervent twil ta' konsolidament. Ix-xogħol ġie inawgurat mill-Isqof Awżiljarju Joseph Galea-Curmi u mis-Segretarju Parlamentari għall-Fondi Ewropej Stefan Zrinzo Azzopardi. L-Isqof Galea-Curmi qal li l-Knisja f'Malta għandha l-impenn kostanti li tħares il-patrimonju artistiku u reliġjuż. "Aħna l-ħsieb huwa li permezz ta' din il-kollaborazzjoni li qiegħda turi ruħha anke f'diversi proġetti, aħna nkomplu nħarsu l-patrimonju kattoliku kemm il-għaliex dan huwa xi ħaġa għażiża ħafna, irċevejna minn ta' qabilna u anke għal ġenerazzjonijiet futuri biex lilhom inħallulhom verament, tassew dak li hu sabiħ u li jista' jgħinhom fil-ħajja tagħhom." Is-Segretarju Parlamentari Zrinzo Azzopardi qal li dan ir-restawr huwa parti minn proġett ferm akbar li jinkludi numru ta' lokalitajiet f'Malta u Għawdex bil-għan li ssir konservazzjoni, protezzjoni u promozzjoni tal-wirt kulturali reliġjuż. Sar ukoll restawr fuq il-lanterna, il-parti fejn hemm it-twieqi tal-koppla. Il-pitturi juru t-trijonf tas-Salib Imqaddes fil-Ġudizzju Universali u xeni differenti mill-ħajja ta' Sant' Elena u binha l-Imperatur Kostantinu l-Kbir.